**เทอร์เรซ เฮาส์** (ญี่ปุ่น: テラスハウス; โรมาจิ: *Terasu Haosu*) เป็นแฟรนไชส์เรียลลิตีโชว์ญี่ปุ่น ที่ประกอบด้วย 5 ซีรีส์ และภาพยนตร์ 1 เรื่อง โดยในแต่ละซีรีส์จะมีสมาชิกทั้งหมด 6 คน แบ่งเป็นผู้ชาย 3 คน และผู้หญิง 3 คนจากพื้นเพที่แตกต่างกันจะต้องมาอยู่ในบ้านเดียวกัน และสร้างปฏิสัมพันธ์ระหว่างเพื่อนสมาชิกภายในบ้าน รายการโทรทัศน์นี้ได้รับเสียงตอบรับที่ดีจากผู้ชมสำหรับการผลิตเรียลลิตีโชว์อย่างจริงจัง

ในซีรีส์แรกในชื่อ "Boy × Girls Next Door" ที่ออกอากาศผ่านสถานีโทรทัศน์ฟูจิ ตั้งแต่วันที่ 12 ตุลาคม 2012 จนถึง 29 กันยายน 2014 และจบซีรีส์ด้วยภาพยนตร์ "Closing Door" โดยซีรีส์ต่อ ๆ มาจะมีสถานีโทรทัศน์ฟูจิ และเน็ตฟลิกซ์เป็นผู้อำนวยการผลิต ซึ่งจะฉายในต่างประเทศเป็นที่แรกบนแพลตฟอร์มดังกล่าว ในขณะเดียวกันก็ยังคงออกอากาศทางสถานีโทรทัศน์ฟูจิไปพร้อม ๆ กัน ซีรีส์ลำดับที่สองในชื่อ "รักวุ่น ๆ ของหนุ่มสาวชาวเมือง" ออกอากาศตั้งแต่วันที่ 2 กันยายน 2015 จนถึง 27 กันยายน 2016 โดยได้มีการย้ายบ้านจากโชนัน ไปยังเขตอภิมหานครโตเกียว ซีรีส์ลำดับที่สาม ได้มีการถ่ายทำในรัฐฮาวาย ออกอากาศตั้งแต่วันที่ 1 พฤศจิกายน 2016 จนถึง 29 สิงหาคม 2017 ภายใต้ชื่อ "อโลฮ่า ฮาวาย" ซีรีส์ลำดับที่สี่ในชื่อ "เปิดประตูสู่โอกาสใหม่" ได้ย้ายการถ่ายทำกลับมายังจังหวัดนางาโนะ ออกอากาศตั้งแต่วันที่ 19 ธันวาคม 2017 จนถึง 12 กุมภาพันธ์ 2019 ในซีรีส์ลำดับที่ห้า และลำดับล่าสุด "โตเกียว 2019-2020" เริ่มออกอากาศตั้งแต่วันที่ 14 พฤษภาคม 2019 และออกอากาศตอนล่าสุดวันที่ 19 พฤษภาคม 2020 ซึ่งหยุดการถ่ายทำเนื่องจากการเสียชีวิตของฮานะ คิมูระ

ภาพรวม
------

เทอร์เรซ เฮาส์ เป็นเรียลลิตีโชว์ที่ติดตามชีวิตของคนแปลกหน้า 6 คนที่ย้ายเข้ามาอยู่ด้วยกัน โดยสมาชิกภายในบ้านจะถูกแบ่งออกเป็นผู้ชาย 3 คน และผู้หญิง 3 คน ที่มีอายุราว 18 ถึง 30 ปี ถึงแม้ว่าเทอร์เรซ เฮาส์ไม่ได้อธิบายลักษณะ หรือประเภทของรายการโทรทัศน์ออกเดต แต่ผู้ชมรายการนี้ยังคงจัดให้อยู่ในประเภทดังกล่าวอยู่ดี รายการโทรทัศน์นี้แสดงให้เห็นถึงสมาชิกภายในบ้านแต่ละคนไล่ตามชีวิตรัก และรับมือกับความแตกต่างในบุคลิกภาพ, ความหวัง และความฝันของสมาชิกภายในบ้าน

เรียลลิตีโชว์นี้มอบบ้านพร้อมเครื่องเรือนและรถยนต์ 2 คัน ซึ่งได้มีการติดตั้งกล้องไว้บนผนัง โดยสมาชิกในเทอร์เรซ เฮาส์ สามารถไปทำงานและใช้ชีวิตตามปกติสุข ในบางโอกาสอาจมีการถ่ายชีวิตส่วนตัว ที่ทำงาน เพื่อน และครอบครัวของของสมาชิกอย่างเป็นพิเศษ แต่ส่วนใหญ่แล้วมักจะให้น้ำหนักไปยังการเดท และเหตุการณ์สำคัญระหว่างสมาชิกภายในบ้านมากกว่า ในกรณีที่สมาชิกภายในบ้านคนใดคนหนึ่งตัดสินใจที่จะออกจากรายการโทรทัศน์นี้ สมาชิกคนใหม่ เพศ]ดียวกัน จะถูกเชิญให้มาแทนที่สมาชิกคนก่อน พิธีกรในสตูดิโอจะทำหน้าที่แนะนำรายการในแต่ละตอน และจะชมไปพร้อม ๆ กับผู้ชมทางบ้าน ในช่วงระยะเวลาหนึ่ง รายการจะตัดเข้าภาพในสตูดิโอ พิธีกรจะวิเคราะห์ถึงบทสนทนา ถอดความหมายภาษากาย และพูดสนุกขำขันเกี่ยวกับภาพคลิปวีดิโอ 10 นาที สุดท้ายก่อนตัดเข้าสตูดิโอ

### ข้อโต้เถียง

ในการสัมภาษณ์ของอดีตสมาชิก ลอว์เรน ไช่ ในซีรีส์ "อโลฮ่า ฮาวาย" เดือนธันวาคม 2017 ผ่านนิตยสารเมโทรโฟลิส ได้พูดถึงเทอร์เรซ เฮาส์ว่า "น่าจะเป็นรายการโทรทัศน์เรียลลิตีโชว์ที่ไม่สมจริงที่สุด" เธออ้างว่าสมาชิกภายในบ้านมาพักอาศัยอยู่ในบ้านเพียงแค่ไม่กี่ชั่วโมงต่อวัน หรือก็ต่อเมื่อมีการออกท่องเที่ยว การเดทเท่านั้น อีกทั้งสมาชิกภายในบ้านยังถูกไม่ให้พูดคุยกันในระยะเวลาราว 20 ชั่วโมงที่เหลือของวัน ถึงแม้ว่ารายการนี้จะแจ้งแล้วว่าไม่มีการบอกบทก็ตาม แต่ไช่กล่าวว่าทีมงานให้หัวข้อภาพรวมอย่างคร่าว ๆ ว่าจะให้พูดเรื่องอะไร โดยในเวลาต่อมาเมโทรโฟลิสได้ลบบทสัมภาษณ์ส่วนนี้ออกจากบทความออนไลน์

### การเสียชีวิตของฮานะ คิมูระ

หลังจากการเสียชีวิตของ ฮานะ คิมูระ ในเดือนพฤษภาคม 2020 เดอะนิวยอร์กไทมส์รายงานว่าสมาชิกทุกคนได้ลงนามในสัญญาการเก็บรักษาความลับ ที่ห้ามพวกเขาพูดถึงเรื่องที่เกิดขึ้นเบื้องหลัง สมาชิกภายในบ้านสามคน ได้ให้สัมภาษณ์กับเดอะนิวยอร์กไทมส์ได้กล่าวว่าทีมงานนั้นเข้าไปมีส่วนในกิจกรรมของสมาชิกในบ้าน แต่อย่างไรก็ตาม ผู้ให้สัมภาษณ์สองคนกล่าวว่าพวกเขาไม่เคยได้รับคำแนะนำให้ทำบางสิ่งอย่างเจาะจง และผู้ให้สัมภาษณ์อีกหนึ่งคนอธิบายว่าสมาชิกภายในบ้านจะแสดงอากัปกิริยาที่แตกต่างกันไปเมื่อมีกล้องถ่ายพวกเขาอยู่ แม่ของฮานะ คิมูระกล่าวว่าลูกสาวของเธอถูกกดดันให้แสดงท่าทีที่รุนแรงออกหน้ากล้อง เดอะเจแปนไทมส์รายงานว่าสถานีโทรทัศน์ฟูจิยอมรับว่าสมาชิกได้ลงนามข้อตกลงในข้อที่เกี่ยวข้องกับการยินยอมที่จะต้องปฏิบัติตามคำแนะนำ การตัดสินใจในตารางเวลา และวิธีการถ่ายทำของแต่ละฉาก รวมถึงกลวิธีในการตัดต่อหลังจากนี้ด้วย แต่ถึงแม้จะเป็นเช่นนั้น ก็ไม่มีการบังคับขู่เข็ญ และผู้อำนวยการสร้างไม่ได้ให้คำแนะนำใด ๆ ต่อสมาชิกให้ไปมีส่วนช่วยในการเปลี่ยนแปลงสภาพจิตใจของสมาชิกแต่อย่างใด พวกเขายังกล่าวว่าทีมผลิตไม่ได้ต้องการให้สมาชิกปฏิบัติตามคำแนะนำอย่างละเว้นไม่ได้ แต่ถ้าหากพบสมาชิกคนใดคนหนึ่ง ละเมิดสัญญาการเก็บรักษาความลับ แล้วส่งผลกระทบในภาพรวมต่อรายการโทรทัศน์ ก็จะต้องเสียค่าปรับจำนวนหนึ่งสำหรับความเสียหายที่เกิดขึ้น

ซีรีส์
------

### บอยส์ × เกิร์ล เน็กท์ดอร์ (2012–2014)

บทความหลัก: เทอร์เรซ เฮาส์: บอยส์ × เกิร์ล เน็กท์ดอร์
### รักวุ่น ๆ ของหนุ่มสาวชาวเมือง (2015-2016)

### อโลฮ่า ฮาวาย (2016-2017)

บทความหลัก: เทอร์เรซ เฮาส์: อโลฮ่า ฮาวาย
### เปิดประตูสู่โอกาสใหม่ (2017-2019)

บทความหลัก: เทอร์เรซ เฮาส์: เปิดประตูสู่โอกาสใหม่
### โตเกียว 2019-2020 (2019-2020)

บทความหลัก: เทอร์เรซ เฮาส์: โตเกียว 2019-2020

พิธีกรในสตูดิโอ
---------------

| พิธีกร | *บอยส์ × เกิร์ล เน็กท์ดอร์* | *รักวุ่น ๆ ของหนุ่มสาวชาวเมือง* | *อโลฮ่า ฮาวาย* | *เปิดประตูสู่โอกาสใหม่* | *โตเกียว 2019-2020* |
| --- | --- | --- | --- | --- | --- |
| ยู | ตอนที่ 1–98 | ตอนที่ 1–46 | ตอนที่ 1–36 | ตอนที่ 1–49 | ตอนที่ 1–40 |
| เรนะ ทรินเดิล | ตอนที่ 14–98 | ตอนที่ 1–46 | ตอนที่ 1–36 | ตอนที่ 1–49 | ตอนที่ 1–40, 43–44 |
| โยชิมิ โทคุอิ | ตอนที่ 26–98 | ตอนที่ 1–46 | ตอนที่ 1–36 | ตอนที่ 1–49 | ตอนที่ 1–24 |
| อาซูซะ บาบะโซโนะ | ตอนที่ 26–98 | ตอนที่ 1–46 | ตอนที่ 1–36 | ตอนที่ 1–49 | ตอนที่ 1–40 |
| เรียวตะ ยามาซาโตะ | ตอนที่ 26–98 | ตอนที่ 1–46 | ตอนที่ 1–36 | ตอนที่ 1–49 | ตอนที่ 1–44 |
| ฮิโรมิ โทซากะ | ตอนที่ 26–98 |  |  |  |  |
| อายูมุ โมจิซุกิ |  | ตอนที่ 1–18 |  |  |  |
| เคนทาโร |  | ตอนที่ 19–46 | ตอนที่ 1–36 |  |  |
| โชโนะ ฮายามะ |  |  |  | ตอนที่ 1–49 | ตอนที่ 1–40 |

เสียงตอบรับ
-----------

### เสียงตอบรับเชิงวิจารณ์

เทอร์เรซ เฮาส์ได้รับการชื่นชมจากการนำความสมจริงกลับสู่เรียลลิตีโชว์ การที่ไม่ค่อยเน้นไปทางดราม่ามากเท่าไหร่ ทำให้รายการโทรทัศน์นี้มีความโดดเด่น และน่าติดตาม นิตยสารจีคิวได้อธิบายลักษณะของรายการโทรทัศน์นี้ว่า "เป็นรายการเรียลลิตีสำหรับคนที่เกลียดรายการเรียลลิตี" จากความสำเร็จของเทอร์เรซ เฮาวส์ เรียลลิตีโชว์ที่ปราศจากดราม่า วิทยากรอาวุโสในวัฒนธรรมญี่ปุ่นร่วมสมัย วิทยาลัยบูรพคดีศึกษาและการศึกษาแอฟริกา มหาวิทยาลัยลอนดอน ได้ให้ความคิดเห็นว่า "ผมคิดว่าหนึ่งในสาเหตุที่ทำให้รายการโทรทัศน์นี้เป็นที่สนใจในหมู่มาก คือการที่ผู้ชมสามารถรู้สึกได้ว่าพวกเขามีความเกี่ยวข้อง หรือรู้สึกสัมพันธ์กันกับสมาชิกในรายการโทรทัศน์นี้" จูดี้ เบอร์แมน ของนิตยสารไทม์ ได้จัด "เทอร์เรซ เฮาส์: เปิดประตูสู่โอกาสใหม่" เป็นอันดับที่ 6 ของรายการโทรทัศน์ที่ดีที่สุดในปี 2018

### เรตติง

ในช่วงแรกของการออกอากาศ Boys × Girls Next Door ทางสถานีโทรทัศน์ฟูจิ ส่วนแบ่งผู้ชมรายการเพิ่มขึ้นจากเฉลี่ย 5.5% ตั้งแต่ตอนแรกของซีรีส์ ถึง 6.9% ในตอนจบ โดยตอนที่ 74 มีส่วนแบ่งผู้ชมถึง 9.1% นับเป็นเรตติ้งรายการสูงที่สุดของซีรีส์เรื่องนี้ ถึงแม้ว่าเน็ตฟลิกซ์ไม่ได้เปิดเผยถึงข้อมูลผู้ชม แต่หัวหน้าฝ่ายเนื้อหาเน็ตฟลิกซ์ญี่ปุ่น คาตะ ซากะโมโตะ กล่าวกับบลัซฟีด นิวส์ว่าเทอร์เรซ เฮาส์ได้ผลตอบรับที่ดีเกิดความคาดหมายในแง่ของผู้ชมต่างประเทศ

หมายเหตุ
--------

1. ↑  พิธีกรในสตูดิโอมีการเปลี่ยนแปลงอยู่บ่อยครั้ง ในเดือนตุลาคม 2019 โยชิมิ โทคุอิ ได้ยุติบทบาทในวงการบันเทิงชั่วคราวหลังถูกเปิดเผยว่าหลีกเลี่ยงการจ่ายภาษี 3 ปีติดต่อกัน ในเดือนเมษายน 2020 การถ่ายทำก็ได้หยุดชะงักจากการระบาดทั่วของโควิด-19 และออกอากาศตามปกติอีกครั้งในเดือนพฤษภาคม 2020 ส่วนตอนที่เหลือในซีรีส์นี้ถูกยกเลิกหลังการเสียชีวิตของฮานะ คิมูระ

อ้างอิง
-------

1. 1 2 3  Tan, Yvette (2018-06-29). "Japan's nice, calm antidote to Love Island". *BBC News* (ภาษาอังกฤษแบบบริติช). สืบค้นเมื่อ 2018-09-21.
2. 1 2  Rivera, Joshua (2018-07-06). "This Is the Netflix Reality Show for People Who Hate Reality Shows". *GQ* (ภาษาอังกฤษ). สืบค้นเมื่อ 2018-09-21.
3. ↑  "テラスハウス - フジテレビ". *フジテレビ* (ภาษาญี่ปุ่น). สืบค้นเมื่อ 2018-09-21.
4. ↑  "テラスハウス クロージング・ドア". *テラスハウス クロージング・ドア* (ภาษาญี่ปุ่น). คลังข้อมูลเก่าเก็บจากแหล่งเดิมเมื่อ 2021-01-14. สืบค้นเมื่อ 2018-09-21.
5. ↑  "Netflix、9月2日よりサービス開始". *シネマトゥデイ* (ภาษาญี่ปุ่น). สืบค้นเมื่อ 2016-05-24.
6. ↑  "เทอร์เรซ เฮาส์: รักวุ่นๆ ของหนุ่มสาวชาวเมือง | เว็บไซต์อย่างเป็นทางการของ Netflix". *www.netflix.com*.`{{cite web}}`: CS1 maint: url-status (ลิงก์)
7. ↑  "เทอร์เรซ เฮาส์: อโลฮ่า ฮาวาย | เว็บไซต์อย่างเป็นทางการของ Netflix". *www.netflix.com*.`{{cite web}}`: CS1 maint: url-status (ลิงก์)
8. ↑  "เทอร์เรซ เฮาส์: เปิดประตูสู่โอกาสใหม่ | เว็บไซต์อย่างเป็นทางการของ Netflix". *www.netflix.com*.`{{cite web}}`: CS1 maint: url-status (ลิงก์)
9. ↑  "Fuji TV to end reality show "Terrace House" after cast member death". *Kyodo News* (ภาษาอังกฤษแบบบริติช). 2020-05-27. สืบค้นเมื่อ 2020-05-27.
10. ↑  "'Terrace House' Is the Perfect Show to Watch With Your (My) Mom". *Esquire* (ภาษาอังกฤษแบบอเมริกัน). 2018-08-14. สืบค้นเมื่อ 2018-09-21.
11. ↑  "help! i'm obsessed with netflix's terrace house". *I-d* (ภาษาอังกฤษ). 2018-03-27. สืบค้นเมื่อ 2018-09-21.
12. ↑  Tan, Yvette (2018-06-29). "Japan's nice, calm antidote to Love Island". *BBC News* (ภาษาอังกฤษแบบบริติช). สืบค้นเมื่อ 2018-09-21.
13. ↑  Ryall, Julian (2018-06-29). "Japanese fall for tranquil reality of Terrace House, the polite answer to Love Island". *The Telegraph* (ภาษาอังกฤษแบบบริติช). ISSN 0307-1235. สืบค้นเมื่อ 2018-09-21.
14. ↑  Siegel, Taryn (2017-12-22). "Lauren Tsai - Drawing inspiration from disparate places". *Metropolis*. คลังข้อมูลเก่าเก็บจากแหล่งเดิมเมื่อ 2017-12-22. สืบค้นเมื่อ 2020-08-01.
15. 1 2  Margolis, Eric (2020-07-20). "The Fall of 'Terrace House'". *The New York Times* (ภาษาอังกฤษแบบอเมริกัน). สืบค้นเมื่อ 2020-08-10.`{{cite web}}`: CS1 maint: url-status (ลิงก์)
16. ↑  "Hana Kimura's mother claims Terrace House producers forced her to be violent onscreen". *Yahoo!* (ภาษาอังกฤษแบบอเมริกัน). 2020-07-09. สืบค้นเมื่อ 2021-02-27.`{{cite web}}`: CS1 maint: url-status (ลิงก์)
17. ↑  "Fuji TV had deal with 'Terrace House' cast on how scenes played out". *เดอะเจแปนไทมส์* (ภาษาอังกฤษแบบอเมริกัน). 2020-07-04. สืบค้นเมื่อ 2021-02-27.`{{cite web}}`: CS1 maint: url-status (ลิงก์)
18. ↑  "Japanese comedian Tokui apologizes over $1 million in unreported income". The Mainichi. October 24, 2019. สืบค้นเมื่อ 2020-05-12.
19. ↑  Brzeski, Patrick (2020-04-13). "Netflix's 'Terrace House' Halts Production as Coronavirus Lockdowns Finally Come to Japan". The Hollywood Reporter. สืบค้นเมื่อ 2020-05-12.
20. ↑  "ศาลสั่งปรับผู้ต้องหาคดีไซเบอร์บูลลี่ 'นักมวยปล้ำหญิง' 3,000 บาท ชาวเน็ตชี้โทษเบาไป". ข่าวสด. 2021-03-31. สืบค้นเมื่อ 2021-10-07.
21. ↑  "Letter of Recommendation: 'Terrace House'" (ภาษาอังกฤษ). สืบค้นเมื่อ 2018-09-21.
22. ↑  Rivera, Joshua (2018-07-06). "This Is the Netflix Reality Show for People Who Hate Reality Shows". *GQ* (ภาษาอังกฤษ). สืบค้นเมื่อ 2018-09-21.
23. ↑  Berman, Judy (2018-11-15). "The 10 Best TV Shows of 2018". *Time*. สืบค้นเมื่อ 2019-08-17.
24. ↑  "テラスハウス視聴率の完全なまとめ　過去最高・最低記録だったのはいつ？ ｜ 裏テラスハウス物語". *niche-domain-news.jp* (ภาษาญี่ปุ่น). คลังข้อมูลเก่าเก็บจากแหล่งเดิมเมื่อ 2018-09-22. สืบค้นเมื่อ 2018-09-21.
25. ↑  "How A Japanese Reality TV Show About Nothing Became A Global Hit". *BuzzFeed News* (ภาษาอังกฤษ). สืบค้นเมื่อ 2018-09-21.